**Kiss a Homola - dominátori super víkendu**

**Orechová Potôň, 11. jún 2023 – OMV MAXXMOTION SUPER VÍKEND PRETEKOV priniesol množstvo akcie a skvelých pretekov počas oboch svojich dní (10.-11.6). Svoju dominanciu v pretekoch Majstrovstiev Európy ťahačov FIA ETRC potvrdil Maďar Norbert Kiss, v pretekoch cestovných automobilov TCR Eastern Europe si svoje prvenstvo v celkovom hodnotení upevnil náš Maťo Homola.**

Začiatok super víkendu pretekov bol poznačený častými dažďovými prehánkami, či dokonca silnou prietržou mračien. Napriek tomu fanúšikovia, ktorí na tribúny a do areálu zavítali, videli skvelé divadlo počas oboch dní. Najväčším ťahákom víkendu boli už tradične **preteky veľkých ťahačov FIA ETRC**, v ktorých dominoval jednoznačne, tak ako pred rokom, maďarský pretekár **Norbi Kiss na MAN**. Vyhral totiž všetky 4 preteky a prepracoval sa tak na čelo aktuálneho rebríčka šampionátu. V prvých pretekoch, s oneskoreným 45min štartom kvôli silnej prietrži mračien, odštartoval z pole position a preteky vyhral systémom štart-cieľ. Druhé miesto obsadil Antonio Albacete (MAN) a tretie Sascha Lenz (MAN). V druhých pretekoch štartovali jazdci v obrátenom poradí, Kissovi tak patrila ôsma pozícia, z ktorej sa na čelo prepracoval za necelých 5 kôl a opäť s prehľadom zvíťazil pred druhým Jochenom Hahnom (IVECO) a tretím André Kursimom (IVECO).

Nedeľné preteky sa niesli vo veľmi podobnom duchu, avšak už so stabilnejším počasím, bez zrážok. V kvalifikácii získanú pole position v tretích pretekoch si Kiss udržal až do konca, druhé miesto získal nemecký pretekár Sascha Lenz a tretie Španiel Antonio Albacete (MAN). V posledných, štvrtých pretekoch sa poradie štartového roštu opäť otáčalo. Z prvého miesta štartoval Luis Recuenco (IVECO), Kiss opäť až z ôsmeho. Každým kolom sa za frenetického povzbudzovania množstva maďarských fanúšikov na všetkých tribúnach približoval na vedúceho pretekára, kým ho necelé tri kolá pred koncom nepredbehol a opäť ukázal ostatným súperom svoj „chrbát“. Na druhom a treťom mieste dojazdili, presne ako v druhých pretekoch, Jochen Hahn (IVECO) a  André Kursim (IVECO).

Svojim štvrtým kolom pokračoval počas SUPER VÍKENDU aj seriál **TCR Eastern Europe**, v ktorých svoje prvenstvo obhajoval náš **Maťo Homola** jazdiaci na Hyundai Elantra N TCR. Prvé preteky vyhral s prehľadom, štartujúc z druhého miesta a poznajúc dokonale domácu trať. Za sebou tak zanechal druhého Davita Kajaia a tretieho, tímového kolegu Carla Czepiela z Janík Motorsport. Do nedeľných pretekov si Maťo vyžreboval štartovú pozíciu č.8, z ktorej sa postupne, kolo za kolom, prebojovával do predných pozícií. Svoju stíhaciu jazdu za vedúcim Talianom Giacomom Ghermandim na Audi RS3 síce dokončil tesne ako druhý, Talian však dostal 10s penalizáciu za predčasný štart, čím sa Maťo posunul na prvú pozíciu a získal tak cenné **double za pretekársky víkend**. Druhú priečku obsadil Philip Dietrich na Cupra Leon Competion TCR z Rakúska a tretie Gruzínec Davit Kajaia na Honde Civic TCR.

SUPER VÍKEND PRETEKOV dopĺňali aj menšie sprievodné pohárové seriály v rámci **ESET Cupu** – Clio CUP, Mazda Cup ako aj Suzuki Swift Cup. O dokonalú „zvukovú kulisu“ pre prítomných divákov sa postarali exhibičné jazdy starších monopostov F1 a GP2 zo seriálu MaxxFormula a o formulové preteky zase monoposty F4.

Kompletné výsledky všetkých pretekov sú dostupné na <https://slovakiaring.sk/sk/omv-maxxmotion-super-vikend-pretekov-2023>

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5935 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť.*

*Areál okruhu SLOVAKIA RING pri Orechovej Potôni je jedinečný a jediný svojho na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu v* ***off-road areáli*** *a užiť si relax v hoteli. Súčasťou širšieho areálu je aj* ***Malkia Park*** *-**prvá súkromná ZOO na Slovensku poskytujúca útočisko exotickým zvieratám a hlavne mačkovitým šelmám. K vítaným atrakciám patrí tiež* ***Vojenské múzeum*** *so svojou zbierkou exponátov z čias Československej ľudovej armády. Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. Poslednou akvizíciou v areáli je špičkové* ***Slovenské motokárové centrum*** *a jeho vonkajšia dráha dlhá 1170m. To ponúka bezkonkurenčný priestor pre aktívne jazdy na motokárach pre deti, dospelých ale aj majiteľov vlastných motokár či menších motocyklov. Centrum a dráha je ako jediná na Slovensku a jedna z mála v Európe homologovaná licenciou CIK-FIA.*

**GENERÁLNYM REKLAMNÝM PARTNEROM OKUHU JE OMV SLOVENSKO.**

**Ďalšie informácie:**

|  |  |
| --- | --- |
| Ing. Peter PeczeMarketing Director, SLOVAKIA RINGmobil: +421 911 423 134e-mail: pecze@slovakiaring.sk[www.slovakiaring.sk](http://www.slovakiaring.sk)  |  |